Cesarhanmun/geonobi-data huggingface dataset:
地名: 德山 (忠清道, 郡)
年: 1553.0

○傳曰: "德山縣監李文衡, 以濫刑, 永不敍用, 海美縣監梁應台, 以欺罔君上, 先罷後推事, 下義禁府。"
                【德山居內需司奴希孫, 以盜賊窩主被囚, 而訊鞫之時, 例用亂杖, 故文衡杖其足掌致死。 應台以檢屍官, 不親往, 報以病死, 自上震怒, 故罪之如此。】
地名: 德山 (忠清道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 德山 (忠清道, 郡)
年: 1618.0

○午時, 王出御宣政殿, 引見檢察使沈惇。 右副承旨鄭逵、假注書鄭良弼、記事官安應魯･申垍入侍。 上曰: "天朝徵兵之事, 何如?" 惇曰: "我國與奴穴密邇, 故天朝征奴徵兵之事, 言言皆責望於我國。 我國群情, 皆欲入送, 當初奏文, 顯有不肯之色, 故深以爲悶。 朴鼎吉之行, 姑爲停止, 改送咨文, 自此物情歡喜矣。" 王曰: "此賊養兵, 幾四十年, 雖以天下之兵當之, 勝敗未可知矣。" 惇曰: "頃見天朝通報, 則亦以爲難。 雖以天朝之兵, 難期殲滅矣。" 王曰: "昔者, 建州衛
              李滿住征討時, 我國有尹弼商、康純、魚有沼、南怡輩爲將。 未知此時, 亦有如此之將乎。" 惇曰: "此賊與滿住不同, 滿住之强, 不至如此奴也。 此賊與天朝相較, 雖或一枝兵馬, 來犯邊上, 必無深入之理, 今徵兵不送, 亦恐被譴於天朝也。" 王曰: "江都欲爲保障, 已爲預度, 而江都之外, 可合保障, 何處耶?" 惇曰: "江都地廣, 水陸路通, 宗社、版籍、禮樂、文物, 亦可具矣。 其次忠淸水營, 形勝最好, 湖南則扶安與江華, 脈路相通, 亦可預備。" 王曰: "江都水陸程途, 向何方? 自江都往水營, 由何路耶?" 惇曰: "江都, 陸行, 則自陽川、通津, 抵甲串乘舟, 則自江頭, 過金浦、陽川、通津, 抵燕尾亭, 自江都向湖西, 陸行, 則由振威、水原、平澤、德山, 到水營, 舟行, 則過安興渡, 抵沔川矣。" 王曰: "江都, 已爲料理, 自江都下海之擧, 則未知如何?" 惇曰: "事若至此, 無異航海。 國事艱危, 有不可言矣。" 王曰: "江都則扈從之士, 避亂之人, 皆可容接乎?" 惇曰: "若無舟子之指揮, 則泥濘之地, 潮汐之水, 萬無飛渡之理。 且奴之長技, 只在馳騁, 棄其長技, 渡海何爲? 況江都諸島, 星羅碁布, 可助聲援。 鎭江牧場, 許民耕食, 則非特都城士民, 亦皆安集, 畿內百姓, 盡可入居矣。" 王曰: "卿今下去, 察見形止, 從長處置, 可也。 且江都, 雖曰保障, 軍器、軍糧, 預爲措備, 然後可以謂保障矣。 築城之功力必難, 木柵爲先設造, 以爲臨亂依歸之所。" 惇曰: "前見下敎, 牧場許民之事, 以爲持難。 豆場可以牧馬, 鎭江場則可以耕種, 今雖許民耕食, 待時還收牧, 未爲不可。" 王曰: "江都雖爲保障, 西北關防, 不可不備, 京城守禦, 亦可料理, 而我國之事, 殊着無
              實擧行之事, 極爲可慮。" 惇曰: "上敎至當。 進守爲上策, 退保爲末計。 備局諸臣, 今方料理, 而非但兵力脆弱, 當此邊虞孔棘, 台席久曠, 右相雖在, 而不爲出仕, 群下之情, 深用憂悶。" 惇曰: "小臣備位於營建堂上, 于今四載矣。 今此宮闕之役, 非不知出於不得已, 而頃日徵兵咨檄之來, 小臣妄陳所懷, 反承優容, 不勝感激。 愚臣之意, 非欲竝停兩闕。 米布垂盡, 財力已匱, 先修一闕, 待其完畢, 觀勢更爲。 故都監諸臣之意, 亦皆如此, 敢爲冒瀆。" 王曰: "觀勢爲之。" 惇曰: "事目磨鍊內, 羅州摘奸事已下, 而朴自興獻議, 扶安似好, 此處亦摘奸乎?" 王曰: "扶安亦摘奸以來。" (豹皮一令、環刀一柄賜給。 罷出。)
地名: 德山 (忠清道, 郡)
年: 1664.0

○上御熙政堂引見大臣及備局諸宰。 右相洪命夏
              
                〔曰〕
              : "近來朝綱解弛, 人不知君命之爲重。 牌招不進之弊, 誠極寒心。 今日大司憲鄭知和, 雖有身病不至苦重, 則强疾出謝, 事體當然, 而終不來赴, 遞差宜矣。" 上曰: "然則大司憲鄭知和遞差。" 命夏又曰: "掌令呂閔齊病未行公, 亦當竝遞矣。" 上亦從之。 領相鄭太和曰: "博川郡守姜說, 移拜甲山, 說雖有善治之名, 年已七十, 不可使遠赴絶塞矣。" 上令遞差。 命夏曰: "姜說淸而愛民。 旣遞甲山, 宜仍任博川。" 上從之。 戶判鄭致和曰: "東萊商倭出來, 則例爲開市, 東萊府使及釜山僉使, 檢察其出入, 嚴禁潛商矣。 頃因石硫黃買賣, 我人亦多載物貨, 私相交易於中路, 前頭之弊, 不可不慮。 新府使安縝, 今當下去, 請自備局, 分付痛禁。" 上許之。 命夏又曰: "京畿大同後烟戶之役, 極其偏苦。 士夫, 則皆不應役, 小民獨受其弊。 宜自今申飭, 一體差役也。" 上然之。 校理張善瀓曰: "承文權知正字崔後尙, 登第之後, 欲爲陰害者, 以江都時事, 搆成不測之醜言, 欲枳淸選之途。 後尙以醜辱及於其母, 飮痛抱冤, 絶意仕宦。 人心之危險至此, 極可痛也。 蓋江都之事, 臣所目覩。 丁丑正月, 淸兵陷江都, 初不搶掠, 故後尙之兄後亮, 團聚家屬, 往見淸將曰: "我是主和崔尙書之子。 尙書家屬盡在此。" 淸將以後亮, 往問於故相臣尹昉, 得其實狀然後, 卽置其家屬於城西民舍, 使其軍士不得侵犯。 避亂士夫家屬及本土男女三十餘人, 皆稱以崔家奴婢, 竝皆得全。 蓋淸將陷島之初, 汗命崔尙書家屬在島中, 則使之善待, 適會後亮往見淸將, 故一家皆得以保全。 淸將至以馬四匹與內官白大圭, 使之給送崔家。 其時實狀, 誰不知之? 前日德山縣監崔世慶, 爲學齋任, 削其新薦齋任柳命堅之名, 命堅之友蔡時龜, 誤聞削薦, 出於後尙, 以此嫌怒, 作爲不測之說, 以中之。 後尙登科之後, 誣謗喧傳, 不勝藉藉, 其煽動構陷之擧, 雖不知出於時龜, 而究其言根, 則時龜當之。 宜拿問明辨也。" 上問諸臣曰: "此言何如。" 太和曰: "丁丑以後, 國家之至今保存, 實是崔鳴吉之功, 而鳴吉於亂後引用新人之故, 見忤於一時, 又以士族婦女被擄者, 令勿離異之故, 謗者以爲: ‘其家必有此事。’ 崔後尙登第之後, 乃有此謗, 其言之無據, 孰不知之? 但今若究問言根, 則轉轉相引, 推覈極難, 徒傷國體, 臣意, 則今巳自上燭其虛妄, 諸臣亦皆詳知, 不必更問言根矣。" 命夏亦以此爲對。 左參贊許積, 亦曰: "凡言語旣出之後, 或有暗昧難明者, 而此則國人之所共知, 不必査問矣。" 上又問三司執義李程、正言申厚載, 皆以爲: "雖不拿問, 旣已明辨, 自可伸雪矣。" 上曰: "誣詆之狀, 如是明白, 則自可辨雪。 造言者, 不必拿問矣。"
地名: 德山 (忠清道, 郡)
年: 1733.0

○行推鞫。 更問黃再徵, 再徵供: "起石、起先、戍伊山、金山及黃溥之甥姪申震淸, 同議鎭紀家事, 而戊申黃溥事後, 臣聞斥賣鎭紀田土, 嫁鎭紀女之說, 招問於鎭紀在京婢二禮則以爲: ‘申震淸來在戍伊山家, 主張鎭紀家事, 婚鎭紀女, 而欲與安城亡命賊高哥成婚, 則鎭紀女逃出, 故震淸躬自跟尋, 終至過婚。’ 云, 臣聞之駭然矣。 辛亥鎭紀子被囚於捕廳, 以不善養獄, 捕廳責二禮, 則二禮來言於臣, 欲賣黃溥造置石物, 以爲養獄之資, 故臣許之。 蓋溥罪死後, 曾祖奉祀移於臣, 故有此問也。 申震淸居文義, 起石之言, 千萬孟浪。" 黃再淑、黃再興面質, 再淑曰: "戊申年汝往戍伊山家, 與鎭紀等諸族聚會之說, 汝豈不來傳於吾乎? 此卽鎭紀子一雄被捕時矣。" 再興曰: "戊申三月十七日, 吾避亂於洪州地, 同月十九日, 一雄被捕消息, 始爲得聞, 鎭紀則元不相見矣。" 再淑曰: "鎭紀借着氈笠來會之說, 汝豈不言乎?" 再興曰: "此言聞於黃鈗, 而仍傳於汝, 吾豈與鎭紀聚會乎?" 問黃再曅, 再曅供: "戊申三月, 鎭紀亡命, 而其母緣坐定配。 此後鎭紀往來之說, 萬萬無據。 稷山戍伊山家, 距陽城臣家爲一十餘里, 如臣窮不支之族, 豈有請會之事, 鎭紀於臣爲八寸親, 渠旣犯逆亡命, 臣豈忍與亡命賊同會乎?" 問黃再暹, 再暹供: "戊申三月, 避亂於大津越邊, 過二旬始還, 鎭紀之來不來, 臣全然不聞矣。" 問黃再興, 再興供: "黃溥死後, 草葬於臣家近處, 鎭紀不奔父喪, 至於亡命, 則臣豈忍與鎭紀同會乎? 二禮以黃哥流來婢, 欲害主家族屬, 故爲此誣陷矣。" 更問黃再徵, 再徵供: "起石納捕廳之臣文跡, 明是僞造。 故恐此事之現露, 誣陷臣身, 而二禮之許賣石物者, 以溥之石物, 用於先山, 實爲可汚, 許賣之意, 成文以給。 至於主張鎭紀家事, 千萬孟浪。" 問起先, 起先供: "今年四月二十一日夜二三更, 鎭紀自忠淸道越大津, 由唐津而來, 戴簑笠, 着周衣, 到臣家, 而鎭紀住於德山
              伽倻山
              白巖寺, 將轉入峽中云。 脫簑笠時見之則似若剃頭狀, 夕飯則得食於臣家, 曉頭還去, 故來路歷入與去時所向, 知不得矣。" 更問黃再徵, 再徵供: "臣意謂, 起石兄弟心必不同矣。 今起先之言又如此, 必是同心謀害臣而然矣。 鎭紀往來之狀, 臣實不知矣。" 問㗡梅, 㗡梅供: "吹螺赤李哥常常往來於臣家, 臣母言: ‘年少女兒, 不得衣食。’ 云則李哥以爲: ‘若爲內人房子, 衣食優足。’ 云, 故臣年十三歲, 與李哥由曜金門入去, 則九月來待於差備門, 引臣入留在於守靜堂
              李尙宮房, 今年四月, 吹螺赤以爲: ‘臣上典方囚捕廳, 不可仍置闕中。’ 卽爲出送矣。" 問後川, 後川卽㗡梅之父也。 後川供: "臣再昨年春, 負柴歸家, 則竹山
              黃生來坐房中, 與臣妻密密相語, 臣欲入房中, 則臣妻以爲: ‘不必入坐。’ 云, 故臣出去, 賣柴復還, 則黃生尙在房中。 臣立於房外, 黃生出來, 而言於臣妻曰: ‘必有好事於汝輩。’ 云而去, 故臣問其由於臣妻, 則臣妻以爲: ‘黃生勸令入送㗡梅於闕中曰: 「必有好事矣。」’ 臣屢問其好事之爲何事, 則臣妻作色言曰: ‘自然知之, 不必迫問。’ 云矣。" 問李永男, 卽吹螺赤也。 永男供: "臣立役闕中, 二禮居在曜金門外, 故常買酒以飮, 而有面分矣。 一日, 二禮言於臣曰: ‘吾之女兒, 君須指路於某處。’ 臣答以: ‘吾不知汝之來歷, 何能指路?’ 二禮自言: ‘無主良民。’ 云矣。 辛亥九月, 內人九月要得使喚女兒, 故臣果爲指導入送, 今年三月, 因査出而出來, 其爲逆婢之實, 臣不能知得矣。" 問㗡梅, 㗡梅供: "戊申後, 臣爲一雄傳食捕廳之時, 永男亦爲時時來到, 故見之, 而臣之爲逆賊之婢, 永男本來知之矣。" 永男與㗡梅面質, 永男見屈。 刑推一次, 供如前。
地名: 德山 (忠清道, 郡)
年: 1778.0

○辛未/次對。 領議政金尙喆啓言: "洪忠監司徐有隣狀啓, 條列各邑弊瘼。 以扶餘等三十九邑, 流來初不付種及陳田改量, 適値災年, 勢將待豐擧行, 請就其中尤甚處, 先爲精査, 陳田降等、降續, 隨起隨稅。 德山縣宮房出稅之過濫、栗峰
              三驛馬位田稅之過徵, 亦許改量降等, 從實收稅爲請。 初不付種, 實是諸道通患。 陳田之弊, 己卯査陳之後, 又若是, 陳荒四千餘結有難一時許免, 依道狀, 待年豐以次擧行。 德山縣宮房免稅、栗峰驛馬位田, 前頭改量時, 一體査正爲宜。" 從之。 又啓言: "道啓, 又以永春等三十一邑民少軍多之弊、報恩等十六邑各寺奴婢逃故白徵之弊爲言, 而烽軍之以良私竝定, 所論有據。 監考之以品官差定, 《績典》所載, 依請施行。 忠義、忠翊衛之假稱冒錄, 尤是避役之淵藪, 嚴禁該府, 捧單口傳之弊, 自各其邑, 以可據錄券, 四祖來歷報來後, 始許成給口傳。 將校、監官、面任等名色, 竝以出身鄕品差定, 曾經軍校及冒錄忠義者, 査出移定於選武等相當之役, 實爲良丁稍裕之道, 竝請施行。 甲午減貢時道比摠之朝令, 嶺南則行之, 而本道則不行。 依他道例, 毋論某邑, 以其生産者, 一一査括, 使之從便充額, 以除白徵之弊。" 從之。 又啓言: "慶尙監司李性源狀啓: ‘條列各邑弊瘼, 以爲本道田結, 己卯査陳後, 屢經大水, 虛結白徵, 爲五千餘結, 請査實降續’ 云。 己卯査陳, 不過數十年之間, 隨請隨許, 難繼之道。 請依湖西覆奏, 待年豐改量, 陳田還起, 竝令釐正。" 上曰: "道臣必當詳査, 使之更加親執, 爬櫛狀聞後稟處。" 又啓言: "道啓又以各宮房賜牌奴婢, 勿委宮差, 依宮結收稅例, 自該邑捧納於戶曹, 自戶曹出給該宮房爲言。 賜牌奴婢不過私貢, 地部擧行, 有傷事面。 如有此輩之憑藉作弊, 守令報于道臣, 嚴加懲治, 道臣不能直斷者, 報備局重繩爲宜。" 上曰: "所謂宮差之種種侵虐, 無論大小, 直自營邑, 或刑或杖, 無所不可, 何必自戶曹捧給, 然後除弊乎? 此後復有宮差之貽弊小民, 則監司、守令難免其罪, 另加嚴飭。" 又啓言: "黃海監司徐有寧狀啓, 條列各邑弊瘼, 以鳳山等十邑田稅, 皆詳定作錢, 而訓鍊都監、禁衛營、司饔院保軍身役, 以米豆責納, 民弊多端, 折價以納爲言云。 軍門各司之自京貿米, 勢難許施, 而外邑稱冤, 專由於京司上納時斗斛濫觴之致, 請嚴飭各衙門。" 從之。 又啓言: "道啓又以海州
              首陽山城城內田結, 爲七十六負, 而納稅一如平田, 募民莫可支保。 各山城俱有火田稅, 而本城獨無折受。 以城內田結, 降續火田, 輕其收稅, 付之本城爲言, 請許施。" 從之。 又啓言: "京外過婚、未葬之類, 㝡爲四民之無告者, 請令內而賑廳, 外而諸道, 搜訪顧恤, 俾得實惠下究。" 從之。 仍命五部, 精抄啓聞。 又啓言: "糶糴半留, 法意至嚴, 而近來守令不畏國法, 任自加分, 如向來關西事, 而極矣。 今年八路庶有懲戢之效, 而猶復冒犯, 安得免怙終之律? 請更嚴飭諸道。" 上曰: "所奏甚是, 故犯之罪, 厥有常刑, 另加嚴飭。" 又啓言: "農家移秧, 自是禁令, 而小民爲其省勞, 專取速效。 一遇暵乾, 輒多陳棄, 寧不慨惜? 字牧之官, 身爲田畯, 無失耕播之期, 不奪農時, 尤是要道。 請嚴飭諸道。" 從之。 左議政鄭存謙啓言: "嶺隘封標內, 冒耕放火與松田放火, 同其律, 昭載法典, 而昇平百年, 禁防弛懈, 民不知法。 嶺隘要害處近多間路, 以致莫重關防之因此踈虞, 請行會諸道, 嚴加禁飭。" 從之。
地名: 德山 (忠清道, 郡)
年: 1793.0

○湖西暗行御史李肇源復命, 進書啓, 召見于便殿。 時, 吏曹判書參判缺員, 以徐鼎修爲參判, 幷召備邊司、吏ㆍ兵曹堂上, 登筵稟處。 公州判官李種徽、結城縣監朴尙春、扶餘縣監朴齊家、德山縣監金直休、海美縣監申啓文、庇仁縣監任長源, 俱以不治, 勘罪有差, 新昌縣監鄭文在, 卽其地定配。 以賑粥稀淡也。 上命肇源讀奏別單: "其一, 海美縣兵防船所載船艙一事, 前後邑報, 不啻積累, 終至有大臣筵稟之擧。 臣目見形止, 採探物情, 則所謂船艙, 在於官門十里地, 地雖回抱, 水不渟滀, 運船無路。 故每於春秋, 定式掘浦, 六面之民, 一齊赴役, 裹足齎糧, 爲弊滋甚。 假令有朝令夕發之擧, 將何以曳動? 戎備所關, 事極虛踈。 洪州
              高北面
              沙器所, 在本縣五里許, 水形地勢, 政爲天設之所, 浦戶稠密, 亦便守護之方, 而徒以洪民之不願, 尙致積弊之未祛。 以臣愚見, 高北面有一條大路, 若橫截兩界者然, 若以路上, 依舊屬之洪州, 路下割與本縣, 實爲兩便之道。" 有司堂上鄭民始啓言: "船艙掘浦之弊, 沿路諸邑, 在在皆然, 且高北面, 前旣劃給海美, 旋以洪州民人呼訴, 還付本邑, 到今復議劃給, 徒涉煩屑。 請置之。" 從之。 肇源又讀: "其一, 今番具純事, 雖不關於事目條件, 而事係變異, 輿情胥憤。 以臣所覩聞言之, 具純之家, 前臨大街, 村落甚盛, 初非火賊可入之地, 而旣曰逢賊, 則雖略干穿窬之類, 四隣當知, 奴僕難欺。 名以火賊, 而豈有一村, 晏然無一人覺得者乎? 卽此一事, 初不近理。 金命新與純隣居, 常斥其不孝之罪, 純因此含憾, 必欲謀害, 於是乎粧成逢賊之樣, 做出知世郞凶悖之說, 傳播遠邇, 煽動聽聞。 虛將短小之櫃子, 謂以藏錢見失, 謬指奴背之瘡瘢, 輒稱禦賊中鎗, 遂以此構成命新之罪案, 致有營獄之冤死。 命新旣死, 其妻又殉, 一道無不切齒, 行路擧皆側目。 論其罪犯, 死無足惜。" 肇源因進曰: "此不可不嚴覈勘律。" 上詢問諸臣。 鄭民始等曰: "具純之逢賊虛實, 方自金吾査實, 而今聞御史所奏, 則此事於渠, 猶屬細故。 論斷以不孝二字, 罪已不可一日自容於覆載之間, 而至於知世郞三字絶悖之說, 渠旣做出云, 萬萬驚痛, 毛骨俱竦。 具純卽令王府, 設鞫嚴問爲宜。 雖以繡衣言之, 旣未捉得眞贓, 而直加以二字之目, 已是率爾, 旣聞之後, 關係何如, 則所當卽地出道, 狀請按覈, 而今乃只以傳聞之說, 附諸書啓之末, 極爲寒心。 請罷職。" 敎曰: "見其別單, 渠之家行一句語, 渠亦有人心, 寧有是乎? 聞來不覺駭愕。 御史旣聞之, 則何可不卽出道覈實, 乃以過去說話, 如是揷入於轉語間乎? 雖因年少未經事之致, 豈不念爲人爲鬼之關係乎? 御史事, 誠非矣, 不須更提。 至於知世郞云云, 尤豈可泛聞而來, 泛說於別單乎? 御史罷職事, 依爲之。 以具純言之, 可謂於渠, 無所不有。 到今兵使之就拿, 別無關緊。 以繡啓中今番白做逢賊一款, 許多論列者, 所謂知世郞云云之渠果做出與否, 當盤覈於渠, 而鞫則過矣。 令該府嚴囚, 卽日開坐, 反覆究問, 期於得情。"
地名: 文義 (忠清道, 縣（令）)
年: 1413.0

○己未/命杖宦者朴猷、柳文義, 流于遐方。 初, 世子使人請小鷹於忠寧大君, 潛置宮中。 上知之大怒, 卽命中官傳旨世子曰: "鷹犬之玩, 予曾禁絶, 何不從君父之命歟?" 仍執內奴崔豆彦問之, 答曰: "此鷹, 尹達亇過夏所養者也。" 中官執小宦周希山等以歸, 世子懼上怒, 托疾不詣闕。 輔德權遇等請曰: "父母怒, 撻之流血, 不敢疾怨, 起敬起孝, 子之道也。 況今上體未寧, 大小臣僚, 皆詣闕問安, 邸下獨可闕乎?" 請之再三, 不聽。 命囚猷及文義于巡禁司。 其養子小宦姜敏、韓龍鳳等, 曾侍東宮, 以臂鷹淫技之事, 媚于世子, 上命黜于本家, 至是, 敏等潛來養父之家, 復入東宮, 媚事如舊。 上聞之, 遣中官拿來, 世子固止之而不得, 怒謂中官曰: "我知爾之姓名矣。" 上益怒曰: "我知爾名者, 是何意也?" 巡禁司啓: "猷與文義等, 不畏君命, 私匿罪人, 其罪當死。" 命減一等, 贖杖一百, 流三千里, 黜希山于蔚州。 命敬承府, 自四月以後守門者, 皆鞭之。
地名: 文義 (忠清道, 縣（令）)
年: 1440.0

○庚辰/視事。 大司憲尹璠、知司諫院事黃守身啓: "臣等各以讓寧大君
              禔不宜起第京都, 再三陳請, 未蒙兪允, 不勝憾憤。" 上默然良久曰: "卿等言此久矣。 讓寧旣往來于京, 起第京都, 何爲不可? 身者, 本也。 家者, 末也。 何致意於末而敢言若是乎?" 璠等啓曰: "今大治第舍, 使讓寧恒居于京, 非惟臣等之缺望, 其於太宗遺敎何? 且無居第, 則雖或有入京之時, 不敢久留之意猶有存焉, 今若此, 則與他宗親無別矣。" 上曰: "讓寧或往或來, 皆稟予命, 則不如他宗親者多矣。 自古聖人之言, 或有爲而發, 太宗遺敎, 亦一時有爲而言也。 讓寧無大惡, 但以狂悖得罪耳, 予欲使築第而居于京也。" 璠等再陳其不可, 上曰: "卿等之言雖若此, 予之惑亦難解也。" 禮曹判書閔義生啓曰: "慶尙道
              富山浦恒居倭人六十餘戶, 今來商倭, 又無慮六千餘人, 而營屬船軍則本八百餘人, 其正軍不過四五百人, 倘有事變, 乃以數百人, 何能爲乎? 請加鎭軍, 以壯軍勢。" 上曰: "昔島倭聞慶尙道點番上軍士, 登山隱避者數月。 今遽增軍數, 則亦無乃驚駭乎?" (義山)
                  〔義生〕
                
              對曰: "雖於一浦, 增設軍數, 何至驚駭乎?" 左參贊河演啓曰: "我國家東西兩界則將帥守令, 皆選武藝之士, 南方不然, 實爲未便。" 上曰: "卿言是也。 大抵北方軍卒, 鍊習兵陣, 故人皆武勇。 南方久無邊警, 不習兵備, 脫若有變, 則誠可畏矣。 然人物本自鷙悍, 苟能習武, 可以無敵矣。 安不忘危, 古有明訓, 予亦留意南方之事。 且築城巡察之命纔下, 而有獻議沮之者曰: ‘恐勞民力也。’ 然興民之利者, 何計目前之弊, 而廢萬世之利乎? 卿等今若措置南方之事, 則不拘民弊, 當深思遠慮, 使之一勞永逸, 不亦可乎?" 都承旨金墩啓曰: "今生齒日繁, 而軍額不增, 請行號牌之法。" 上曰: "國家昇平日久, 生齒之繁, 倍於往昔。 觀其奴婢之繁息、分田之不敷, 則可知矣。 此法在太宗朝, 庶幾行之, 而有一大臣獻議沮之, 民亦皆不欲, 故遂停之。 今若復行此法, 則必無隱漏者矣。 然慮犯法者多也。 爲治當擧其大體, 不可如是其察察也, 試與朝臣議之。" 上曰: "我祖宗草創之初, 凡干禮制, 多襲高麗, 有違古制者多矣。 逮予嗣位, 令許稠、鄭招更定其沿革, 悉倣《開元禮》, 然稠之學問, 旣不博洽, 性又固執, 頗有訛謬之事。 如冊封王妃世子之類, 不能通曉禮書文義, 率以臆意撰定, 厥後始知其非, 遂爲一時之笑。 今欲擇文臣一二人, 定宗廟朝會禮樂及王妃世子儀仗。" 墩乃薦少尹李孝之, 上從之。
地名: 文義 (忠清道, 縣（令）)
年: 1452.0

○司憲府據忠淸道觀察使呈啓曰: "文義縣人金湄, 父歿, 與母同居, 合執田地、奴婢, 不分與同産, 造家一區, 一百九間。 其庫廩以 ‘彌增盈滿益億萬添’ 八字分額, 稱珍庫, 中置高樓, 稱珍樓。 兩旁作幽房, 分置婢妾、妓女, 恣行情慾。 妻張氏及女子, 別置浴室, 女子及季弟濬, 皆年長不爲婚嫁, 父死十三年, 始立祠堂, 然猶不厝安神主, 以供祭祀, 及母死氣未絶, 畏陰陽拘忌, 出避外廊, 不親斂襲。 且母未葬、國喪卒哭前, 與嬖妓楚兒, 常同寢處, 傷倫敗俗, 莫此爲甚。 若以赦前, 不治其罪, 則頑惡之徒, 無所懲戒, 請移置兩界極邊, 以戒後來。 其財物, 請令觀察使, 均給同産, 家舍破取沒官。" 從之。 湄常晨起坐廳事, 書員若干人, 羅拜於庭, 又設門於洞口橋上, 書額曰: ‘非崇飮者, 不得入此門。’ 又敎婢子六七人, 管絃歌舞, 靚粧姣服, 預辦殽饌, 客至則輒設酌, 張樂極歡。 若有宿者, 令婢子薦枕, 其浮夸淫侈, 不可殫記。 其妹夫淸州敎授官郭珣忌之, 錄罪過十餘條, 陰嗾掌令元孝然、康晋, 乃移文忠淸道鞫之。 至是, 政府疑有陰嗾, 啓召臺員問之, 果珣所爲也, 幷珣罷黜, 珣亦剛愎不肖, 爲士林所鄙。
地名: 文義 (忠清道, 縣（令）)
年: 1453.0

○司憲府據忠淸道觀察使啓本啓: "《元典》: ‘凡鄕吏置農莊于村落, 以良家女及官婢爲妾, 誘引無賴之徒, 使之如奴婢者, 置之重典。’ 今文義鄕吏李蕃、李華等, 當國喪之初, 群聚宴飮, 游歌肆淫, 竝畜二妻, 以官婢爲妾, 隱占百姓及官奴婢, 使喚者多, 罪惡甚大, 已定黃海道站吏, 然猶略無畏忌, 含怨忿怒, 歐打本縣品官, 直入閨房, 捽其婦人、室女。 再干邦憲, 當依《元典》施行, 會赦免放, 請全家徙邊, 永屬驛吏。" 從之。
地名: 文義 (忠清道, 縣（令）)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 文義 (忠清道, 縣（令）)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 文義 (忠清道, 縣（令）)
年: 1482.0

○刑曹三覆啓: "咸興囚內需司奴莫三, 與妻三寸姪金同相鬪, 以所佩刀刺金同左脅殺害罪, 律該斬待時, 文義囚沃川官奴金龍, 與物故朴進、春山、李今强盜罪, 律該斬不待時, 妻子依《大典續錄》, 永屬所居官奴婢。" 從之。

○辛酉/傳旨刑曹曰: "《大典》私賤條: ‘無子女夫妻奴婢, 雖得傳係, 生存者區處, 本族外不得與他。’ 旣云本族外不得與他, 則放賣之禁, 雖不竝錄, 而放賣亦是區處, 無傳係者, 自不得任意放賣。 官吏等未曉《大典》文義, 其放賣文記或有署給立案者, 其知會京外官, 後勿如是。"
地名: 文義 (忠清道, 縣（令）)
年: 1485.0

○己亥/受常參, 視事。 刑曹三覆啓: "會寧囚良人金長命偸彼人馬三匹, 又拒捕刺殺其主威靈罪, 律該斬待時。 通津囚私奴姜綠、白丁者火同, 與在逃山伊所、文義同、於叱同及物故亡龍等强盜罪, 律該斬不待時。 在逃者, 追捕斬。 上項各人妻子, 依《大典》永, 屬所在官奴婢。" 皆從之。
地名: 文義 (忠清道, 縣（令）)
年: 1489.0

○掌隷院啓: "《大典》用文記條云: ‘父母、祖父母、外祖父母、妻父母外, 用官署文記。’ 用遺書條云: ‘用祖父母遺書’ 而外祖父母則不與焉。 外祖父母遺書行用與否, 請取稟。" 命議于領敦寧以上及政府、六曹、漢城府。 沈澮、尹弼商、尹壕、李鐵堅、韓致禮、李崇元、尹殷老、金悌臣議: "祖父母與外祖父母, 均是祖父母, 差有輕重耳。 雖《大典》不錄, 外祖父母遺書行用何如?" 洪應、李克培議: "《大典》內, 用文記及用遺書自不同。 遺書則以至子至孫, 傳守不失, 爲主而設, 何論外祖父母? 但據《大典》而已。" 許琮、李瓊仝、沈潾議: "祖父母與外祖父母, 雖若不同, 其爲子孫則一也。 常時祖業奴婢, 爲其子孫者, 勿論男女, 例皆分得。 今若不用外祖父母遺書, 則女孫不得與焉, 甚爲未穩。 《大典》用官署文記與用遺書異, 條文不相因, 不當通而觀之。 其云 ‘用祖父母以下遺書’ 者, 只爲訟者用高曾以上玄遠不可信之遺書, 妄造訟端而設, 非謂外祖父母、妻父母遺書不可用而有此條也。 臣等意外祖父母、妻父母遺書, 皆當通用無疑。" 孫舜孝議: "緣《大典》之意用文記, 則稱父母、祖父母、外祖父母、妻父母; 用遺書, 則稱祖父母以下, 而外祖父母、妻父母不與焉, 豈非外親故略之乎? 遺書, 子孫遵守, 宜用內親之書, 一依《大典》施行何如?" 愼承善、權健、成俶議: "祖父母遺書, 行於繼姓子孫而不行於外子孫, 於義不通。 《大典》不幷錄, 意必例而通用。 然語意未瑩, 添錄行用何如?" 鄭文烱議: "大抵遺書, 財主論奴婢財物傳持節目, 示子孫勿令違忤也。 然則其書只行於直孫而不行於女孫, 可乎? 外祖父母, 亦在其中無疑矣。" 柳輊、朴楗、尹慜議: "凡遺書子孫者, 或敎誡之辭, 或奴婢田宅區處一家之政也。 設若有人有子、有女、又有繼姓之孫、又有外孫而作遺書, 則其意豈區別子女與繼姓孫、外孫哉? 以祖父母、父母之心視之, 則初無內外區別而均是子孫者, 或遵守, 或自外而不奉行, 甚乖於事亡如事存之義。 用法者以義推之可也。" 盧公弼、柳洵議: "祖父母與外祖父母, 以情言之, 雖無差別, 以義論之, 實有輕重。 《大典》內用白文條, 祖父母、外祖父母一例竝稱之; 用遺書條, 只稱祖父母, 而不及外祖父母。 當初立法, 必有取舍, 其不可通而用之明矣。 依《大典》, 只用祖父母以下遺書何如?" 金宗直、李枰議: "凡田民家財區處事, 外祖父母與祖父母不可異觀, 而獨於用遺書不與焉, 有乖情理, 恐是《大典》缺文。 今後比而用之, 實爲便當。" 權侹議: "祖父母、外祖父母, 服雖有輕重, 我國奴婢傳係之法, 一樣用之, 其來已久。 肆於《大典》文記條, 祖父母、外祖父母文記, 雖不官署, 一例施行。 遺書亦是文記, 獨何疑乎? 上裁。" 傳曰: "政院亦議啓。" 金克儉、韓健、曺克治、安瑚、洪興議: "以天倫論之, 祖父母不得無內外之別; 以恩意言之, 安有厚薄之殊? 壬戌年文契官署事立法時, 只稱祖父母以該之, 故人不以內外區別行之已久。 自甲午年《大典》文契官署條, 別稱外祖父母以後, 人始追疑其已前法條所指祖父母者, 不兼言外祖父母也。 此立法者傷於太密故也。 甲午年《大典》遺書條所云 ‘祖父母者以上’ 條文義觀之, 則似不兼言外祖父母也。 然此意太狹, 有傷大體, 雖於《大典》不得參錄, 別命該司通用何如?" 傳曰: "依《大典》施行。"
地名: 文義 (忠清道, 縣（令）)
年: 1543.0

○丙午/聽啓覆。 文義囚私奴欣連打殺徐允孫罪, 定州囚館軍吳允成打殺吳積福罪, 三覆, 依律。
地名: 文義 (忠清道, 縣（令）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 文義 (忠清道, 縣（令）)
年: 1594.0

○推鞫廳啓曰: "盧一凱自言, 本名克履, 且其供招顚倒, 不爲輸情, 請刑推窮問。 盧一凱招辭, ‘居淸州,故錦山郡守盧從元之子。 宋儒眞姓名, 前後未知, 正月初五日, 則淸州牧使鄭淑夏, 以文義兼官, 分給倉穀, 還州之時, 路上出拜, 申時與品官盧得元、盧德元、鄭乾壽等, 同時迎拜于牧使。 家有老母, 無一介奴僕, 今此拿來, 無一奴子隨來。 我名則克履, 而儒眞所言, 虛事判然。 忠淸
              內浦, 曾所未往, 與儒眞
              牙山相遇, 尤極虛無。 牧使相見之日, 更思之, 則的是初七日矣。’" 答曰: "姑勿刑推, 參酌以啓。 且欲窮推, 則或親厚人奴子, 爲先推問, 竝議啓。"
地名: 文義 (忠清道, 縣（令）)
年: 1596.0

○淸川君
              韓準
              
                【自北京還。】
              啓辭曰: "伏以, 臣本庸陋, 濫膺重命, 在北京時, 疾病蕞生, 日以益深, 扶曳登程, 僅僅前進, 還到義州, 亦不爲愈。 自分必死, 伏蒙聖慈, 特遣醫官, 使之救活, 此實天地父母再生之恩。 臣誠感激, 繼之以涕泣, 臣往年七月間, 到玉河館, 瘧疾重發, 證勢極危。 通事李彦華ㆍ林和粹等, 見臣病危重, 謂其同儕曰: ‘使臣在此而死, 則皇朝例有護喪之規。 若於中途, 則事多難處。’ 遷延時日, 故待死亡。 臣招彦華, 欲爲發程, 而病重不能乘馬, 以賞賜銀兩, 使貿臥轎, 則渠意以爲, 臣之死亡, 非朝則夕。 今雖貿轎, 徒費銀兩, 終歸無用, 託言通州多有之。 到通州, 則又曰: ‘此處亦貴。’ 乃以板木, 擔之以行。 及到山海關, 始貿臥轎, 與騾子, 艱辛出來, 厥後騾主, 牽騾以走。 若騾主逃歸, 則上通事改備他騾例也, 反發慢言曰: ‘我非韓家之奴。 何必盡力措置?" 載之牛車。 且顚且踣, 瘧熱勞熱, 一時交攻, 手足盡浮, 氣證兼發, 一粒不下, 時以水漿, 灌於口中。 一行大小之人, 見其危重, 皆云已矣。 病中食飮, 亦不供給, 使之作粥, 則曰: ‘觀此病勢, 啜此可生乎?’ 欲爲留調, 則陰囑伴送及馬牌子, 撲打臣所寓窓戶, 救病之人, 亦爲歐逐, 脅之以行, 使不得少留, 而上下同然, 糾檢無人。 以此氣息雖存, 精神已喪, 昏泡困憊, 不知何地爲廣寧, 何處爲遼東。 至於更文學官李鵬祥, 與舌官輩, 合爲一體, 肆其陰兇, 此等所爲, 率多鵬祥之指嗾矣。 訓鍊院奉事尹儉, 以庶孽軍官, 全不顧護, 來到義州, 所騎驛馬, 公然奪去, 其蔑法凌侮, 莫此爲甚。 臣生還我境, 亦尙如此, 況於異地病重之日乎? 大槪, 各人之事, 皆由臣無狀所致, 仰瀆天聽, 極爲惶恐, 而經亂以來, 人心悖惡, 臣之一死, 固不足道, 其於國事, 良可寒心。 他日赴京之臣, 若或得病, 萬無生還之理。 且臣奉使無狀, 誠未上孚, 奏請之事, 旣不得成, 罪已難追, 而越江之後, 久淹中路, 趁未上來。 入京之日, 退伏私室, 未卽復命, 臣罪尤大。 伏望聖上, 先治臣罪, 以肅朝綱。 又有一事, 臣曾在北京時, 上通事李彦華, 乘臣病危, 出入自恣, 至發犯皇上之語, 致令天朝, 至於靠示。 其文義及事情, 臣方病昏, 不能省知, 所係重大, 竝爲陳達。" 傳曰: "勿待罪。 通事等, 徐當察治。 但啓辭中, 至發犯皇上之語云, 何事耶? 至於靠示云, 亦何耶?" 回啓曰: "常時中原書揭, 謂之靠示。 小臣病重之際, 上通事任意出入, 適爲習禮, 而臣病未得參。 上通事言: ‘皇帝, 一年一不視朝, 吾等習禮, 而何爲乎?’ 中原人聞之, 靠示曰: ‘朝鮮大通事, 不顧中原之事, 恣意出入如此, 則當移咨國王, 治罪云云。 小臣病不能記憶其文字, 而大槪如此。" 傳曰: "知道。" 仍傳于洪世英,
                【同副承旨。】
              曰: "書狀官一行, 凡事所當檢擧, 而何如是爲之乎? 李彦華事, 極爲駭愕, 而亦何不啓之? 李彦華詔獄推考。 李鵬祥以下三人, 以此辭緣, 該曹推考。"
地名: 文義 (忠清道, 縣（令）)
年: 1623.0

○己丑/上朝講《論語》于文政殿。 知事金瑬因文義, 啓曰: "衣服上下紊亂, 無復階級, 輿臺下賤, 皆服紗羅綾叚。 近日, 則國法頗行, 此弊稍革矣。" 特進官李時發曰: "平時衣服之制, 貴賤有章, 亂後華人相雜, 人心漸染, 馴致無別, 今宜痛禁。" 上曰: "躬自節儉, 是本也。 聞古者, 雖王子大君, 不得着錦段云矣。" 領相李元翼曰: "人君節儉, 則宰相效之, 士民效之, 侈習自可漸革。 不此之務, 而徒區區於禁斷, 亦末矣。" 上曰: "躬行與禁令, 必須竝行。 雖務躬行, 而不行禁斷, 則亦未可變革也。 予曾見名官、宰相家人或被禁, 則非但用私縱之, 又從而治其禁吏者有之, 禁吏輩未必不爲循私, 而其本出於士大夫也。" 元翼曰: "臣爲執義時, 姜緖爲掌令, 緖父士尙, 時爲政丞, 生日設宴, 而緖來參本府之坐。 其日禁肉被捉者十餘人, 緖指其中一人曰: "此吾家奴也, 而在法不可赦矣。" 後日, 吏輩齊訴請罪其禁吏, 緖終不罪之, 此法行而然也。" 瑬曰: "唐
              玄宗焚雉頭裘於殿前, 而不能愼終, 至於亂亡。 詩云: ‘靡不有初, 鮮克有終。’ 今若終始如一, 上下相逸, 則奢風弊俗, 自可變矣。 上曰: "予少無儉朴之德, 而曰: ‘每如今日,’ 則殊非的當之言也。" 瑬曰: "以近日錦叚價輕觀之, 則可知新服之尙儉也。" 上曰: "曩時宮禁巨室所聚之物, 今皆散出, 故物價如是, 豈以予儉約而然也!" 持平宋象仁曰: "法禁不行, 多由 關節請囑矣。" 上曰: "正俗之本, 在於勵廉恥, 而卽今廉恥未勵, 法難行也。 國家所禁之物, 士大夫若稍有廉恥, 則何敢請囑?" 瑬曰: "如薦擢之事, 在於公論, 非自己非可干請, 而備局擬薦之時, 或有奔競之人矣。" 上曰: "古之無此弊者, 以如此之人, 不得齒於士類。 今則旣無深治之事, 又多循私之風, 安得不爾!" 元翼曰: "去夜火賊, 入李守一家, 東大門外士族家, 亦逢賊變云。 頃日城中之賊, 尙未捕捉, 故恣行無忌如此。 恐至滋蔓, 必須懸賞購募, 可以盡心追捕, 雖賞以官爵可也。" 上曰: "如有捕得者, 何惜厚賞? 且使其徒黨進告, 則必有應募者矣。" 元翼曰: "砲手等後苑試才時, 只使中使試之, 似未妥當。" 上曰: "擇定試官可也。" 象仁曰: "李貴乃是元勳重臣, 而頃日有如此疏箚勿捧之敎, 喉舌之臣, 所當卽陳其不可, 而終無一語, 事甚未安。" 上不答。
地名: 文義 (忠清道, 縣（令）)
年: 1626.0

○上晝講《孟子》于資政殿廡下。 特進官李貴, 因文義啓曰: "人君之所以尊重者, 以其執法也。 一隳其法, 則紀綱盡壞, 國不爲國也。 臣曾見國史, 太宗大王禪位世宗之後, 有一正言, 執一犯路者, 乃太宗所親之人也。 太宗密通于正言, 而正言不釋其人。 太宗言于世宗, 遞其正言, 翌日臺論大發。 且臣於先王朝, 爲康陵參奉, 臨海君之奴, 盜食陵田, 臣報于禮曹, 先王至囚其奴。 其後臣爲良才察訪, 有一宮奴作弊, 臣使人捉來, 反彼打傷。 臣將爲狀啓, 則大院君, 伻人止之, 故臣只報監司。 先朝執法, 堅如金石如此矣。 頃日臺諫, 捉囚大妃殿所屬之人, 而一時盡遞, 安有如此之事乎?" 貴又曰: "江華形勢, 眞天作之區也。 若有事變, 則在陸無如南漢, 入島無如江華。 高麗時江華儲穀, 多至萬囷, 內浦等地, 皆有積粟。 今則江華儲穀只數千石, 內浦元無所儲。 不幸有變, 雖入江華, 繼糧無策。 江華田稅, 捧置其處可矣。" 上曰: "此言是矣。 今後儲置江華可矣。" 貴曰: "臣意號牌與軍籍, 不可竝行。 號牌究竟之後, 始爲軍籍, 則事乃可成矣。" 上曰: "號牌之法, 本欲充定逃故, 故軍籍不可不急急爲之也。" 貴曰: "臣意則號牌旣畢之後, 乃爲軍籍, 則事有條理, 而今則不然。 事目甚多, 守令不知頭緖, 民心易擾, 故事不易就矣。" 又曰: "仁廟以孝致疾, 百官累請從權, 犯夜不退, 仁廟終乃勉從, 而旣已澌敗, 故終未見效矣。 臣今誠薄, 未得回天, 只增慙靦。 前頭有大禮, 須先扶持氣力可也。" 因痛泣不已, 上曰: "卿每爲此非禮之言, 果是愛君之道乎?"
地名: 文義 (忠清道, 縣（令）)
年: 1629.0

○丁卯/上朝講《書傳》于資政殿。 知經筵李貴曰: "殿下臨御之後, 民間賦役雖蠲, 而民瘁轉劇, 此無他, 未得爲政之要也。 臣聞近來北民最苦云, 蓋以各衙門年年興販之故也。 憑公營私, 倍於公販, 利之所在, 莫過人蔘, 故潛商接跡, 人相殺戮。 所獲甚鮮, 而其弊不貲, 民未蒙澤, 亦由此耳。 且如江都諸處漁船之利, 海民所賴以生, 而近因官家榷利, 不得漁採。 國家不可逐此細利。 臣意則各衙門魚鹽之利, 付之戶曹, 諸宮家所占, 雖不可盡奪, 而只賜其半可矣。" 又曰: "兵務當責於兵曹, 而今則備局主之, 本兵之長, 漫不省何事。 臣願錢穀則付之戶曹, 兵務則付之兵曹。" 兩司繼而進啓曰: "諸宮家免稅, 非法典所載, 其弊無窮。 戶曹置簿之外, 諸宮家免稅處, 逐年增占。 至於海澤鹽場, 亦皆立案, 殊極無謂, 宜速革罷。" 上不聽。 兩司又請治許&#x256DA;妄疏之罪, 李貴曰: "許&#x256DA;之事, 不可攻斥。 申欽生時, 臣往言立廟之可, 吳允謙亦以爲: ‘立廟則可’, 洪瑞鳳之意亦然, 南以恭在外, 亦以立廟言之。 至於廷論, 未免患失而苟從矣。" 大司憲南以恭曰: "貴當陳己見而已, 合啓之論, 不可間之也。" 大司諫李植曰: "大禮所在, 臣等亦不敢知, 然國家已與儒臣酌定其禮, 今日筵中, 不可以一言定之。 李貴、崔鳴吉已陳己見大槪。 鳴吉言: ‘若不追崇, 賊將至矣。’ 此言太過。 上雖不追崇, 不害於公論之從, 亦豈至於倫紀斁絶, 以致寇至乎?" 以恭曰: "李貴雖有懷必達, 臺官論啓之時, 不可如是勦說, 以虧朝廷體貌也。" 李貴抗聲曰: "是何言也? 吾亦重臣, 何事不言?" 領事吳允謙曰: "前日引見時, 朝廷上分黨題目之言, 自上有問, 而小臣全不聞知, 故不敢對。 其後, 李貴仰達於筵中。 此則人皆可知, 而臣有若知而不對者, 臣竊惶悚。" 上曰: "大臣何若是不知乎?" 允謙曰: "臣年已衰替, 無意交遊, 而性且踈拙, 公退之後, 伏處私室, 凡諸說話, 全然不聞矣。" 特進官金起宗曰: "王者用人, 豈限南北道? 他日賊來, 未必不由於兩界。 將領可堪之人, 若擇而用之, 則可爲他日得力之地矣。" 貴曰: "南北武士, 臣皆用之, 而猶未能盡用。 咸鏡道文科出身者, 自知其不用, 而不肯上來。 當擇其可用者而用之。" 以恭曰: "關西人武士, 則收用者多, 文官亦可擇用。" 上曰: "西北人才收用之意, 曾已下敎, 而該曹頓不擧行, 故予今不言矣。" 特進官趙翼, 辭兼大司成, 允謙曰: "大司成若兼任, 則其責不專。 況以兵曹兼備局有司之任乎? 許遞兵曹可矣。 大司成則如趙翼者, 不易得也。" 上曰: "予意亦然。 人才難得, 惜其久滯一官耳。" 翼曰: "昔晋
              元帝南渡後, 板蕩之際, 猶興學校。 況於此時乎?" 參贊官洪命耉曰: "臣昨於殿講, 見士子所爲, 亦可寒心。 所講只《大學》等書, 而只誦口讀, 不曉文義。 不去此習, 則初學之士, 無以勸課, 而徒長其希賞之心矣。" 上曰: "《大學》亦不可廢, 而前則無《庸》、《學》竝講之規。 今後勿使竝講《庸》、《學》。" 
                【殿講之規, 三經、四書中, 各抽其一, 而今以《庸》、《學》兩書應講, 故啓之。】
              檢討官金光爀曰: "鄕試場中, 終日改題云, 士習可駭矣。" 命耉曰: "非但湖南, 公淸、慶尙等道, 皆鷄鳴而呈試券, 士子、奴僕, 聚黨作亂, 橫侵閭里, 官不能禁。 此弊不可不嚴治。" 上曰: "此弊極可駭愕, 令該曹査啓以治。" 趙翼曰: "老西、少西之說, 臣頓不聞知。 數年以前, 有淸西、義西之說, 而亦無相攻擊之事。 今之分黨名目, 實涉孟浪矣。" 上曰: "予意必斥去朋黨然後, 可以爲國。 近來疏箚中, 以爲朋黨不可去, 予之所見非耶? "